Tinejdžeri izmislili bolji klima uredjaj za automobile
Trojica srednjoškolaca iz gradića Rivertona, u državi Juta, konstruisala su klima uredjaj za automobile, energetski efikasniji i ekološ
Američki srednjoškolci koji pohadjaju časove iz prirodnih nauka obavezni su da svake godine smisle, naprave i predstave neki naučni eksperiment. Najčešće su to sasvim jednostavni eksperimenti, zasnovani na školskom gradivu. Ali s vremena na vreme, neki medju njima dodju na neku sjajnu ideju koja zainteresuje naučne laboratorije ili industriju. Trojica srednjoškolaca iz gradića Rivertona, u državi Juta, konstruisala su klima uredjaj za automobile, energetski efikasniji i ekološki čistiji od sadašnjih. Klima uredjaji u automobilima rade na istom principu kao frižideri - naizmeničnom kompresijom i ekspanzijom gasa freona. Za kompresiju je naravno potrebna energija, što u prevodu znači povećanu potrošnju goriva. Osim toga, freon je ekološki opasan jer razara ozonski omotač oko zemlje. Srednjoškolci iz Jute iskoristili su za hladjenje takozvani Peltijeov efekat, pri kojem struja propuštena kroz spoj dva različita metala ili poluprovodnika izaziva transfer elektrona tako da se jedna strana spoja zagreva, a druga hladi. Svojevremeno, Dženeral Motors je takodje eksperimentisao sa tom idejom i zaključio da nije primenjiva u automobilima. Ne znajući za to, pomenuti srednjoškolci su eksperimentisali godinu dana dok nisu sagradili efikasan uredjaj, koji troši manje energije od kompresora za freon. Osim nagrade u vidu fakultetske stipendije mladi pronalazači ovih dana putuju u Japan na poziv jedne kompanije zainteresovane za njihov pronalazak.